Tiden er vigtig, for det handler om at være hurtigst når rubiks terninggåden skal løses. Rappe fingre er en klar fordel, og det har Danmarks hurtigste. Han har løst gåden på knap 11 sekunder. Hvad er hemmeligheden? -Træning - det må være det korte svar. Jeg har trænet i fem år efterhånden, så der er brugt rigtig mange timer derhjemme, siger 23-årige Henrik Buus Aagaard, der har taget vejen fra Svendborg på Fyn. For 12-årige Nikolaj Madsen var det en lidt anderledes udfordring som vakte interessen. Hans lærer lovede nemlig is til hele klassen, hvis der var en som kunne samle terningen. Det satte skub i interessen. -Så gik jeg jo hjem i sommerferien og trænede, og brugte faktisk hele sommerferien på det. Så kom jeg i skole igen, og sagde jeg kunne samle den, men så ville hun ikke give is alligevel, så det var lidt tarveligt, siger Nikolaj Madsen fra Løgstør. Ved middasgstid er der allerede sat to nye danmarksrekorder i hvad nogen måske vil sige er en nørdet hobby. Men det stopper ikke rekordindehaveren. Henrik Buus Aagaard holder i hvert fald ikke op lige foreløbigt. -Jeg synes, der var noget sjovt i, at der ikke var ret mange, der kunne gøre det og til nu, hvor vi er samlet 25-30 her i Aalborg. Det er helt fantastisk, siger han.

Referat:
80'ernes største gåde - rubiks terningen - er på ny blevet populær. På Aalborg Bibliotek gjaldt det i dag om at løse terningens mysterium hurtigere end de andre i den første speedcubing konkurrence, der nogensinde er holdt i Aalborg.